УДК 372.41

***Г.М. Канцавая***

*Брэсцкі дзяржаўны ўніверсітэт*

*імя А. С. Пушкіна,*

*Брэст, Рэспубліка Беларусь*

**ФАРМIРАВАННЕ Ў МАЛОДШЫХ ШКОЛЬНIКАЎ УМЕННЯ ЗАДАВАЦЬ ПЫТАННI ДА МАСТАЦКАГА ТВОРА**

*Аннотация****.*** *Рассматриваются приемы, использование которых на уроках литературного чтения направлено на формирование у учащихся I ступени общего среднего образования умения задавать вопросы к прочитанному художественному произведению.*

*Ключевые слова: урок литературного чтения, младшие школьники, художественное произведение, анализ текста, вопрос*

***G.M. Kontsevaya***

*Brest State University named*

*after A.S. Pushkin,*

*Brest, Republic of Belarus*

**THE FORMATION OF YOUNGER STUDENTS ABILITY TO ASK QUESTIONS ABOUT A LITERARY TEXT**

*Abstract. The article considers methodological techniques, the use of which in literary reading lessons is aimed at developing the ability of students of the first stage of general secondary education to pose questions to the read literary work*

*Keywords: literary reading lesson, junior schoolchildren, fiction, text analysis, question*

Праца па фарміраванні ў вучняў I ступені агульнай сярэдняй адукацыі ўмення задаваць пытанні па прачытаным мастацкім творы спрые павышэнню актыўнасці малодшых школьнікаў, больш глыбокаму разуменню імі мастацкага твора.

Вучыць малодшых школьнікаў задаваць пытанні да мастацкага тэксту трэба паступова і мэтанакіравана.

Першы крок – гэта праца з прапанаванымі настаўнікам пытаннямі, у якіх неабходна:

1. Узнавіць прапушчаныя словы. Напрыклад, пры аналізе апавядання А. Буценя «Ці ёсць зіма?» [1, с. 52] малодшым школьнікам могуць быць прапанаваны наступныя няпоўныя пытанні: *Якое … ў чарапахі? Каго ... чарапаха на пяньку? Што сказала сарока …, сустрэўшы яе на другі дзень?*

2. Узнавіць дэфармаванае пытанне. Пры аналізе, напрыклад, апавядання В. Хомчанкі «Наша лавачка» [1, с. 89]) вучням можа быць прапанаваны наступны запіс: *на*, *хлопчыкі*, *паставілі*, *што*, *двары*.

3. Выправіць памылкі ў пытаннях. Вучням даюцца пытанні да тэксту ці да часткі твора, некаторыя з якіх сфармуляваны з недакладнасцямі. Напрыклад, падчас аналізу першай часткі апавядання Г. Марчука «Добрае сэрца» [1, с. 118] малодшым школьнікам могуць быць прапанаваны наступныя пытанні з памылкамі: *Чаму птушаня звалілася ўніз? Што шукала маці-варона ў двары* ***шасціпавярховага*** *дома? Хто накіраваўся* ***са школы*** *да вараняткі? Куды зашылася варанятка?* (Недакладнасці ёсць у другім і трэцім пытаннях).

4. Узнавіць паслядоўнасць пытанняў. Вучням прапануецца расставіць пытанні да мастацкага твора ці яго часткі ў правільным парадку, агучыць іх і асэнсавана адказаць. Напрыклад, пасля прачытання казкі «Драч і крот»   
[1, с. 8] малодшым школьнікам прапануецца прачытаць пытанні і ўзнавіць іх паслядоўнасць: *Што самае галоўнае для Драча? Чаму Драчу цяжка ляцець? Адкуль вяртаўся Драч? Пра што расказаў Драч крату?*

Другі крок у навучанні малодшых школьнікаў пастаноўцы пытанняў – гэта выбар вучнямі сярод прапанаваных настаўнікам пытанняў тых, што:

1. Адпавядаюць тэксту. Малодшым школьнікам прапануюцца пытанні да тэксту, сярод якіх ёсць лішнія. Пазнаёміўшыся з пытаннямі, вучні выбіраюць тыя, якія можна паставіць да прачытанага тэксту. Напрыклад, да казкі У. Мяжэвіча «Цяцерка» [2, с. 50] настаўнікам сфармуляваны наступныя пытанні: *Што здарылася ў лесе? Хто прапанаваў для спынення агню пракапаць равок? Якім чынам прапанаў спыніць агонь Макар? З якой мэтай шэрая цяцерка здзірала кіпцюрамі верхні пласт сухога перагною? Як звалі сына лесніка? Чаму, каб перанесці гняздо на іншае месца, хлопчыкам прыйшлося разам з ім зрэзаць тонкі пласт зямлі? Чаму ўзрадаваўся Рыгорка, калі хлопчыкі ўладкавалі птушанят на новым месцы?* Як паказвае прыклад, лішнія пытанні (2, 7) неабходна фармуляваць такім чынам, каб іх неадпаведнасць твору была не яўнай, а скрытай.

2. Адпавядаюць канкрэтнай частцы тэксту. З агульнага пераліку пытанняў, якія складзены настаўнікам і запісаны на дошцы не па парадку, пасля перачытвання часткі тэксту падчас аналізу якога-небудзь аспекта твора вучням прапануецца выбраць пытанне, якое складзена да данай часткі тэксту. Прывядзём у якасці прыкладу пытанні, якія можна выкарыстаць пры аналізе апавядання Я. Коласа «Ластаўкі» [2, с. 64]: *Хто часта прыходзіў у гумно? Як звалі сына гаспадара? Што рабілі маладзенькія ластавачкі, калі да іх прылятала старая ластаўка? На што любіў пазіраць Пятрусь?*

3. Задавальняюць пэўнай умове. У заданні фармулюецца ўмова, у адпаведнасці з якой павінен быць праведзены выбар пытанняў. Напрыклад: выберыце і задайце пытанні, на якія можна (нельга) адказаць словамі тэксту; выберыце і задайце пытанні, на якія можна (нельга) адказаць адным словам; выберыце і задайце пытанні, на якія немагчыма адказаць словамі «так» ці «не» і г.д. Прывядзём пытанні да апавядання В. Хомчанкі «Елка з белымі кветкамі»  
[2, с. 93]: *Як раней называлі маленькія гарадкі? Хто абрадаваўся прынесенай з лесу елачцы? Што дзеці рабілі каля елачкі? Хто такі Iван Сяргеевіч? Чым былі ўражаныя дзеці ў доме Iвана Сяргеевіча? Чаму пісьменнік, стаўшы дарослым, ніколі пад Новы год не прыносіў дахаты елачку?* Вучні выбіраюць з прапанаваных пытанняў тыя, на якія можна адказаць словамі тэксту, задаюць іх аднакласнікам і адказваюць на іх, пачынаючы такім чынам аналіз тэксту пытаннямі па сюжэце. Затым аналіз твора працягваецца з дапамогай пытанняў іншых тыпаў.

4. З’яўляюцца праблемнымі да тэксту. Малодшым школьнікам прапануецца ўважліва прачытаць пытанні, адказаць на іх, вызначыць, якое пытанне з’яўляецца праблемным, даказаць сваю думку. Напрыклад, пасля перачытвання апавядання М. Янчанкі «А таму!» [2, с. 126] настаўнік прапануе вучням заданне: «Выберыце праблемныя пытанні сярод запісаных на дошцы і адкажыце на іх: *Чаму Змітрок, Валодзя і Маня не ўзялі Ромку назаўтра з сабою ў лес? Як паводзіў сябе ў лесе Ромка? Чаму Ромка не адгукнуўся, калі яго клікалі?*»

Трэці крок у фарміраванні ўмення задаваць пытанні да мастацкага твора – гэта самастойная пастаноўка вучнямі пытанняў, якая ўключае ў сябе:

1. Складанне пытанняў да тэксту да яго прачытання. На этапе падрыхтоўкі да ўспрымання тэксту пры прагназаванні зместу новага твора па яго загалоўку, прозвішчы аўтара вучням прапануецца сфармуляваць пытанні да тэксту, якія ўзніклі ў іх. Напрыклад, перад чытаннем апавядання Я. Галубовіча «Андрэйка-памочнік» [4, с. 120] настаўнік прапануе вучням скласці і запісаць пытанні, на якія, на іх думку, можна знайсці адказ у творы (*Чаму Андрэйка названы памочнікам? Каму ён дапамагаў? Што ён рабіў?*) Пасля знаёмства з тэкстам вучні пазначаюць тыя пытанні, на якія быў атрыманы адказ.

2. Пастаноўку пытанняў з выкарыстаннем пэўнага пытальнага слова (*што, хто, дзе, калі, як, чаму* і інш.). Напрыклад, падчас працы над апавяданнем Г. Марчука «Добрае сэрца» [1, с. 118] вучнямі могуць быць складзены пытанні, якія пачынаюцца са слоў *як* (Як варанятка само дапамагло маці? Як старэнькая бабуля спрабавала суняць раз’юшанага сабаку?), *што* (Што здарылася з маленькім вараняткам? Што сказаў варанятку стары аднавокі крумкач?); *чаму* (Чаму маці-варона ўсю ноч не заплюшчыла вачэй? Чаму маці-варона ласкава сказала варанятку, што яно будзе шчаслівым?), *дзе* (Дзе схавалася варанятка? Дзе знайшла маці-варона варанятка?).

3. Пастаноўку пытання да пэўнай часткі твора. Малодшым школьнікам прапануецца задаць пытанне да тэксту, адказам на якое будзе пэўны сказ ці група сказаў тэксту. Прыклад задання да тэксту Л. Арабей «Добрая фея»   
[2, с. 121]: «Складзіце пытанне, адказ на якое змяшчаецца ў абзацы, які пачынаецца словамі *А яшчэ адзін хлопчык сядзеў у крэсле каля пад’езда ..*, а заканчваецца словамі *.. бо ў яго былі хворыя ногі*». Задайце яго аднакласнікам» (Пытанне: «Чаму хлопчык, што сядзеў у крэсле каля пад’езда, сумна пазіраў на дзяцей, якія гулялі са сваімі равеснікамі?»).

4. Складанне пытання па пэўнай частцы адказу. Напрыклад, падчас аналізу апавядання Р. Iгнаценкі «Лістападнік» [2, с 28]) можа быць прапанавана настаўнікам наступнае заданне: «Прыдумайце пытанне да тэксту, у адказе на якое будуць змяшчацца словы «Такіх позніх зайчанят паляўнічыя лістападнікамі называюць». Задайце пытанне аднакласнікам» (Пытанне: «Як называюць паляўнічыя позніх зайчанят?»).

5. Складанне пытанняў па апорных словах. У прапануемым вучням запісе ўказваецца па 2–3 словы, якія прызначаны для выкарыстання ў адным пытанні. Прывядзём прыклад апорнага матэрыялу для твора А. Якімовіча «Ножык»[2, с. 73]: *Куды, Дзіма? Што, тата, Дзіму? Каго, Дзіма, цэнтры, кола? Як, верабейка, сябе? Як, полоне, у, верабейка? Чым, Дзіма, заплаціў, верабейкі?* (Пытанні вучняў: *Куды накіраваўся Дзіма? Што падарыў тата Дзіму? Каго ўбачыў Дзіма ў цэнтры жывога кола? Як сябе паводзіў палонны верабейка? Як верабейка апынуўся у палоне? Чым Дзіма заплаціў за свабоду верабейкі?*)

Такім чынам, праца па фарміраванні ў малодшых школьнікаў умення задаваць пытанні да прачытанага мастацкага твора спрыяе развіццю ў вучняў выдзяляць галоўнае ў тэксце, развівае дакладнасць іх маўлення.

*Спіс выкарыстаных крыніц*

1. Клышка, А. Літаратурнае чытанне : падруч. для 4-га кл. устаноў агульнай сярэдняй адукацыі з рус. мовай навучання / А. Клышка. – Мінск : Нац. ін-т адукацыі, 2014. – 128 с.

2. Жуковіч, М. В. Літаратурнае чытанне : вучэб. дапаможнік для 3-га кл. устаноў агульнай сярэдняй адукацыі з беларус і рус. мовамі навучання. У 2 ч. Ч. 1. / М. В. Жуковіч. – Мінск : Нац. ін-т адукацыі, 2017. – 136 с.

3. Жуковіч, М. В. Літаратурнае чытанне : вучэб. дапаможнік для 3-га кл. устаноў агульнай сярэдняй адукацыі з беларус і рус. мовамі навучання. У 2 ч. Ч. 2. / М. В. Жуковіч. – Мінск : Нац. ін-т адукацыі, 2017. –122 с.

4. Жуковіч, М. В. Літаратурнае чытанне : вучэб. дапаможнік для 2-га кл. устаноў агульнай сярэдняй адукацыі з беларус. мовай навучання. У 2 ч. Ч. 1. / М. В. Жуковіч. – Мінск : Нац. ін-т адукацыі, 2016. –144 с.